***O gwmpas ardal y Graig***

Am hanner canrif a mwy arferai drigolion Llanpumsaint stopio am glonc fach ar groesfan Y Graig. Yno yn Awelfa ddrws nesaf i Clifford House (fu’n dafarn hyd y 1920au) oedd cartref Jennie Graig, dynes hynod o siaradus a chymdeithasol. Dyma’r lle i gasglu’r wybodaeth ddiweddaraf am hynt a helynt yr holl ardal. O’dd gair bach a Jennie’n datgelu’r cwbwl! *Pwy sy’ mas o’r ysbyty? - Pwy sy’n disgwyl babi? - Pwy sy’n meddwl newid i gar? - Os* *rhywun wedi dechrau lladd gwair?* - *Faint o’dd yn cwrdd diolchgarwch Caersalem? - Shwd* *nath y Ficer fwynhau ei wylie? - Odi e’n wir fod y postman yn meddwl ymddeol?* - A mwy - a rhagor! Deuai’r atebion yn un llif byrlymus o enau’r ffynhonnell unigryw. Yna yn ei thro ac mewn byr amser byddai Jennie yn eich godro chi’n sych o’r holl ddanteithion lleol yn eich meddiant. A phan fyddai wedi ymlwybro at bwnc weddol sensitif byddai’n ychwanegu, “*Sai’n holi dim ond gofyn!”.* Er syndod i ddieithriaid, yr Heddlu a’r ofnus, ar agor lled y pen fu ei drws ffrynt bob dydd, haf a gaeaf. Lladron! Na! Yn y trefi mowr welech y rheini! Yn ei thyb hi'r perygl mwyaf fyddai cau’r drws a cholli clonc. A thros gyfnod o drigain mlynedd, ar wahân i ddafad wallgo’ gyda chi drwg wrth ei sodlau, wnaeth neb gamu dros ei throthwy heb gyniatad. Mewn cyfnod pan welwyd pawb yn diddori mewn hanesion eu hardal, gwnaeth Jennie Graig gyflawni gwasanaeth amhrisiadwy o warchod undod y bywyd gwledig.

Ddau gan mlynedd ‘nol yr oedd yr ardal yma o amgylch sgwâr y Graig yn bwysicach na Bronwydd, gyda dwsin o dai a ffermydd bob ochr i Nant Brechfa. Canolbwynt y cyfan oedd tafarn Clifford House (stabal iddo fu Awelfa bryd hynny). Cofiaf Dai Parce yn adrodd stori am ei dad-cu’n cychwyn gyda chart a cheffyl i nôl calch yn oriau man un bore Llun. Daeth o hyd i ddyn oedd yn byw yn Henglas ( tyddyn diflanedig ar y chwith cyn Bryncene) wedi boddi yn y gwter islaw Pantglas. Druan ag ‘e , gormod o ddathlu yn nhafarn y Graig! Ar heol Pontarsais rhyw 300 llath nes lan na’r Wern yr oedd Hen Blas, cartref i deilwr ac wedyn saer yn y 19ed ganrif. Yn y 1930au defnyddiwyd cerrig yr adfeilion i adeiladu tŷ Glynteg.. Ar yr heol fach tua Chwmynys mae yna weddillion tŷ arall, sef Cwmdancerrig sy’n weladwy o hyd ger y nant fyrlymus. Wylofain wnaeth y fam a’i phlentyn mewn col pan gamodd y postman a’r teligram trist am dynged ei gwr yn rhyfel 1916.

 Godderbyn a Glynteg mae Llwyndel, a diddorol sylwi i’r perchennog presennol ddychwelid y gadw moch, oherwydd enw gwreiddiol y tŷ oedd Pantymochyn. Heddiw yn Felinfach gwelwn lu o geffylau rasys, ond un amser bu yma felin brysur yn gwasanaethu’r ardal. Ychydig yn nes i lawr cyn yr eglwys mae tŷ Neuadd-ddeg, a drws nesaf iddo mae adfeilion Tanyrallt. Bu galar mawr yma yn 1859, oherwydd dyma gartref Ifan Edwards, un o ddau wirfoddolwr a gladdwyd gan dirlithriad wrth garto graean i adnewyddu capel Cwmdwyfran. Dywedwyd fod pobl Rhydargaeau wedi clywed pob gair o’r gweddïo yn yr wylnos a gynhaliwyd yno

Fry wrth ben Y Graig mae olion o fryngaer Oes yr Haearn, ac uwchben honno ar gyrion y caeau, mae castell Pantglas yn weladwy iawn o hyd. Yn ol un damcaniaeth amddiffynfa i Ddyfed neu Widigada yng nghantref Mawr oedd yma ‘nol yn Oes y Tywysogion Cymreig. Gwarchfodfa i Normaniaid castell Caerfyrddin, yn ol eraill. Ond mae barn swyddogion Cadw bellach yn credu mae bryngaer tebyg i Castell Maelgwyn fu yma. Dylai’r archaeolegwyr dwrio am y gwirionedd ryw ddydd. Ar y tro olaf cyn cyrraedd sgwâr y Graig mae olion hen gwar cerrig. Bu raid rhoi’r gorau i --`-weithio yno yn y 1930au, oherwydd bod y ffrwydradau yn taflu cerrig ar do tŷ Parce. Pan oeddwn i'n blentyn credais y chwedl fod yna dwnnel yn rhedeg oddiyma bob cam i fferm Troedyrhiw filltir bant. O fentro iddo gyda lamp a phryder dyma ganfod iddo ymestyn am bellter o bedair llath. Chwedlau! Mae safle Parce eu hun yn ddiddorol dros ben. Un amser safai Maen Hir ar y clos ac mae tirwedd yr ardd yn ein hatgof o ffurf safleoedd cyntefig yr hen Glas Cristionogol Celtaidd. Atgyfnerthwyd y teimlad hwnnw ynof y llynedd wrth ddarganfod ffynnon sanctaidd yn y cyffiniau. Daw dwr presennol fferm Pantglas o ffynnon ger y clawdd ffin a Ffynnonfelen, yn tarddu’n fywiog o’r graig mewn mangre sy’n llawn awyrgylch hynafol. Enw’r cae uwchben iddo ar fap y Degwm yw “Cae Ffynnon Tilo” . Felly Ffynnon Sant Teilo yw hon. A chofiwn hefyd mae LlanTeiloPumsaint oedd enw’r ardal yn y Canol Oesoedd. Nawrte! Pwy sydd am brynu poteled o ddŵr sanctaidd?

Arwyn 2012